CELEX: 32014R1226
Language: ro
Date: 2014-11-17 00:00:00
Title: Regulamentul (UE) nr. 1226/2014 al Comisiei din 17 noiembrie 2014 privind autorizarea unei mențiuni de sănătate înscrisă pe produsele alimentare și care se referă la reducerea riscului de îmbolnăvire  Text cu relevanță pentru SEE

18.11.2014   
            
            
               RO
            
            
               Jurnalul Oficial al Uniunii Europene
            
            
               L 331/3
            
         REGULAMENTUL (UE) NR. 1226/2014 AL COMISIEI
   din 17 noiembrie 2014
   privind autorizarea unei mențiuni de sănătate înscrisă pe produsele alimentare și care se referă la reducerea riscului de îmbolnăvire
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
   întrucât:
   
               (1)
            
            
               În temeiul Regulamentului (CE) nr. 1924/2006, mențiunile de sănătate înscrise pe produsele alimentare sunt interzise, cu excepția cazului în care sunt autorizate de Comisie în conformitate cu regulamentul respectiv și sunt incluse într-o listă a mențiunilor autorizate.
            
         
               (2)
            
            
               Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trebuie să înainteze cererile valabile Autorității Europene pentru Siguranța Alimentară (EFSA), denumită în continuare „autoritatea”.
            
         
               (3)
            
            
               După primirea unei cereri, autoritatea informează fără întârziere celelalte state membre și Comisia și emite un aviz cu privire la mențiunea de sănătate respectivă.
            
         
               (4)
            
            
               Comisia decide cu privire la autorizarea mențiunilor de sănătate, ținând seama de avizul emis de autoritate.
            
         
               (5)
            
            
               Ca urmare a unei cereri din partea Lactalis B&C, prezentată în temeiul articolului 14 alineatul (1) litera (a) din Regulamentul (CE) nr. 1924/2006, autorității i s-a solicitat să formuleze un aviz cu privire la o mențiune de sănătate referitoare la „grăsimea tartinabilă cu conținut redus de grăsimi și grăsimi trans, bogată în acizi grași nesaturați și omega-3” și reducerea concentrațiilor de colesterol LDL (Întrebarea nr. EFSA-Q-2009-00458) (2). Mențiunea de sănătate propusă de solicitant a fost formulată după cum urmează: „Înlocuirea unei grăsimi bogate în acizi grași saturați/trans cu o grăsime bogată în acizi grași nesaturați contribuie la reducerea nivelului de colesterol LDL. Colesterolul LDL este un factor de risc pentru bolile cardiovasculare”.
            
         
               (6)
            
            
               Pe baza datelor prezentate, autoritatea a concluzionat în avizul său, primit de Comisie și de statele membre la 25 mai 2011, că a fost stabilită o relație cauză-efect între consumul de amestecuri de acizi grași saturați alimentari (AGS) și o creștere a concentrațiilor colesterolului LDL sangvin, și că înlocuirea unui amestec de AGS cu acizi grași cis-mononesaturați și/sau acizi grași cis-polinesaturați în alimente sau regimuri alimentare, pe bază gram-la-gram, reduce concentrațiile sangvine de colesterol LDL. Prin urmare, o mențiune de sănătate care reflectă această concluzie ar trebui considerată conformă cu cerințele Regulamentului (CE) nr. 1924/2006 și ar trebui inclusă în lista Uniunii a mențiunilor autorizate. Studiul clinic cu intervenție despre care solicitantul afirmă că ar fi protejat prin drepturi de proprietate nu a fost considerat de autoritate ca fiind necesar pentru a ajunge la concluzia sa. Prin urmare, se consideră că nu este îndeplinită cerința prevăzută la articolul 21 alineatul (1) litera (c) din Regulamentul (CE) nr. 1924/2006 și, prin urmare, nu ar trebui să se acorde protecția datelor care țin de proprietate.
            
         
               (7)
            
            
               În avizul său, autoritatea concluzionează că, pentru ca mențiunea să fie valabilă, cantități semnificative de acizi grași saturați ar trebui să fie înlocuite cu acizi grași mononesaturați și/sau polinesaturați în alimente sau regimuri alimentare pe bază gram-la-gram. Prin urmare, pentru a asigura faptul că un produs alimentar furnizează cantități semnificative de acizi grași mononesaturați și/sau polinesaturați, este necesar să se limiteze utilizarea mențiunii la grăsimi și uleiuri, și să se stabilească aceleași condiții de utilizare ca cele stabilite pentru mențiunea nutrițională „BOGAT ÎN GRĂSIMI NESATURATE”, astfel cum este prevăzut în anexa la Regulamentul (CE) nr. 1924/2006.
            
         
               (8)
            
            
               Articolul 16 alineatul (4) din Regulamentul (CE) nr. 1924/2006 prevede că un aviz în favoarea autorizării unei mențiuni de sănătate trebuie să includă anumite informații. În consecință, informațiile respective ar trebui să fie indicate în anexa la prezentul regulament în ceea ce privește mențiunile autorizate și să includă, după caz, formularea revizuită a mențiunilor, condițiile specifice de utilizare a mențiunilor, precum și, dacă este cazul, condițiile sau restricțiile de utilizare a produsului alimentar și/sau o indicație sau o avertizare suplimentară, în conformitate cu normele prevăzute în Regulamentul (CE) nr. 1924/2006 și cu avizele autorității.
            
         
               (9)
            
            
               Unul dintre obiectivele Regulamentului (CE) nr. 1924/2006 este de a asigura veridicitatea, claritatea, fiabilitatea și utilitatea mențiunilor de sănătate pentru consumator și faptul că formularea și prezentarea sunt luate în considerare în acest sens. Prin urmare, atunci când formularea mențiunilor are același înțeles pentru consumatori cu cel al unei mențiuni de sănătate autorizate, deoarece demonstrează aceeași relație care există între o categorie de produse alimentare, un produs alimentar sau unul dintre constituenții acestuia și sănătate, acestea ar trebui să facă obiectul acelorași condiții de utilizare indicate în anexa la prezentul regulament.
            
         
               (10)
            
            
               La stabilirea măsurilor prevăzute de prezentul regulament s-au luat în considerare observațiile solicitanților și ale publicului, primite de Comisie în temeiul articolului 16 alineatul (6) din Regulamentul (CE) nr. 1924/2006.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   (1)   Mențiunea de sănătate cuprinsă în anexa la prezentul regulament poate fi înscrisă pe produsele alimentare comercializate pe piața Uniunii în conformitate cu condițiile prevăzute în anexa respectivă.
   (2)   Mențiunea de sănătate prevăzută la alineatul (1) se include în lista mențiunilor autorizate a Uniunii, conform dispozițiilor articolului 14 alineatul (1) din Regulamentul (CE) nr. 1924/2006.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 17 noiembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 404, 30.12.2006, p. 9.
   
      (2)  EFSA Journal 2011; 9(5):2168.
   
      ANEXĂ
      Mențiuni de sănătate permise
      
                  Cerere — dispozițiile relevante din Regulamentul (CE) nr. 1924/2006
               
               
                  Solicitant — adresă
               
               
                  Nutrient, substanță, produs alimentar sau categorie de produse alimentare
               
               
                  Mențiune
               
               
                  Condiții de utilizare a mențiunii
               
               
                  Condiții și/sau restricții de utilizare a produsului alimentar și/sau indicații sau avertizări suplimentare
               
               
                  Trimitere la avizul EFSA
               
            
                  Articolul 14 alineatul (1) litera (a) — mențiune de sănătate care se referă la reducerea riscului de îmbolnăvire
               
               
                  Lactalis B&C, ZA Les Placis, 35230, Bourgbarré, Franța
               
               
                  Acizi grași mononesaturați și/sau acizi grași polinesaturați
               
               
                  S-a demonstrat că înlocuirea grăsimilor saturate cu grăsimi nesaturate într-un regim alimentar duce la scăderea/reducerea colesterolului sangvin. Colesterolul ridicat este un factor de risc pentru afecțiunile cardiace coronariene.
               
               
                  Mențiunea poate fi utilizată doar pentru produsele alimentare având un conținut bogat în acizi grași nesaturați, astfel cum apare în mențiunea CONȚINUT RIDICAT DE GRĂSIMI NESATURATE, prevăzută în anexa la Regulamentul (CE) nr. 1924/2006.
               
               
                  Mențiunea poate fi utilizată numai pentru grăsimi și uleiuri.
               
               
                  Q-2009-00458